**Κ. Π. ΚΑΒΑΦΗΣ, *ΘΕΡΜΟΠΥΛΕΣ***

**ΘΕΜΑ:** η προσήλωση ορισμένων ανθρώπων σε αξίες και ιδανικά, ακόμη και με προσωπικό κόστος.

**ΕΝΟΤΗΤΕΣ**

1η στροφή: Πρέπει να τιμώνται όσοι αγωνίζονται και πεθαίνουν ηρωικά

2η στροφή: Η σθεναρή αντίσταση, παρά την επίγνωση της ήττας.

**ΑΦΟΡΜΗΣΗ:** το ποίημα εμπνέεται από ένα ιστορικό γεγονός, τη μάχη των Θερμοπυλών (480 π.Χ.), το οποίο αξιοποιεί ο ποιητής, για να προχωρήσει σε φιλοσοφικούς στοχασμούς.

**Ποια στοιχεία του ποιήματος φανερώνουν τις προεκτάσεις που δίνει ο ποιητής στο συγκεκριμένο ιστορικό γεγονός;**

* Ρήματα μη συνοπτικά (φυλάγουν: διάρκεια, επαναλαμβανόμενη πράξη, μένουν πάντα συνειδητοί φύλακες των αξιών και κυρίως της ελευθερίας)
* Χρήση των λέξεων: Θερμοπύλες, Μήδοι, Εφιάλτης (η λέξη Θερμοπύλες χωρίς άρθρο)

**Τι συμβολίζει η λέξη *Θερμοπύλες*;**

* Αξίες, ιδανικά που κάποιος οφείλει να τα υπερασπιστεί, να αγωνιστεί για αυτά, όπως π.χ. η ελευθερία, η δικαιοσύνη κλπ.
* *Όρισαν*: ο αόριστος δείχνει αποφασιστικότητα, μία απόφαση που έχει τις ρίζες της στο παρελθόν.

**Ποια είναι η κινητήρια δύναμη αυτών που φυλάγουν Θερμοπύλες;**

**Χρέος:** βαθιά συναίσθηση του χρέους απέναντι στις αξίες που οφείλουν να υπερασπίσουν, για να εξασφαλίσουν μία αξιοπρεπή ζωή (δύο αρνήσεις κατάφαση με έμφαση)

**Ποια είναι τα στοιχεία του ήθους τους;**

* δρουν μέσα σε όρια που έχουν θέσει οι ίδιοι στους εαυτούς τους
* δεν νιώθουν να περιορίζονται – ζουν σε πλήρη εσωτερική ελευθερία

**ΤΑ ΜΟΝΙΜΑ ΚΑΙ ΑΞΙΕΠΑΙΝΑ ΣΤΟΙΧΕΙΑ ΤΟΥ ΗΘΟΥΣ ΤΟΥΣ**

* διαθέτουν δικαιοσύνη και άκρα συνέπεια
* τα παραπάνω συνοδεύονται από συμπόνια και αίσθημα ανθρωπιάς
* γενναιόδωροι, αφού προσφέρουν στο μέτρο του δυνατού ο καθένας (επαινείται όχι το μέγεθος της προσφοράς, αλλά η ποιότητά της)
* είναι φιλαλήθεις και ανεκτικοί

**Πότε, σύμφωνα με τον Καβάφη, η αξία του αγώνα και της προσφοράς γίνεται μεγαλύτερη;**

* Όταν το αποτέλεσμα είναι προδικασμένο, οι εξελίξεις είναι μοιραίες για τους αγωνιζόμενους και τη ζωή τους, για το αποτέλεσμα του αγώνα και αυτοί δεν παρεκκλίνουν από την πορεία τους, δεν εγκαταλείπουν τους στόχους τους
* (και πολλοί προβλέπουν) δίνει **ένα ακόμη στοιχείο του ήθους τους** : η οξυδέρκεια, η εύστοχη εκτίμηση των περιστάσεων.

**ΟΙ ΣΥΜΒΟΛΙΣΜΟΙ**

* **Θερμοπύλες:** κάθε ανυποχώρητος αγώνας για έναν στόχο, ανεξαρτήτως αποτελέσματος.
* **Εφιάλτης**: κάθε άνθρωπος που βάζει το προσωπικό του συμφέρον πάνω από το γενικό καλό. Η ατομικιστική και ιδιοτελής συμπεριφορά.
* Το μόνο ιστορικό πρόσωπο που κατονομάζεται είναι ο Εφιάλτης. Το θέμα του λιποτάχτη, του προδότη, του καταδότη έχει απασχολήσει κατ’ επανάληψη την παγκόσμια λογοτεχνία.
* **Μήδοι**: όλα τα εμπόδια που αναχαιτίζονται με τον ηρωικό αγώνα. Είναι ακόμη, η αδικία, το ψεύδος, η απάτη, όλοι οι εχθροί των ηθικών αξιών

**ΓΛΩΣΣΑ:** απλότητα, λιτότητα, ανατροπή κάποιες φορές φυσικής συντακτικής σειράς. Χρήση αρχαϊκότερων τύπων προσδίδουν κύρος, επισημότητα, αρχαιοπρέπεια στον λόγο.

**ΥΦΟΣ:** εγκωμιαστικό, διδακτικό, πεζολογικό, επίσημο, σοβαρό, αυστηρό.

**ΣΤΙΧΟΥΡΓΙΚΗ:** ρυθμός εσωτερικός, διασκελισμοί, ανατρέπονται κανόνες ομοιοκαταληξίας συμβάλει στον στοχαστικό χαρακτήρα της ποίησής του

**ΣΧΗΜΑΤΑ ΛΟΓΟΥ:** επαναλήψεις, πολυσύνδετα (*δίκαιοι και ίσοι… και όταν… και περισσότερη…*), μεταφορές, συμβολισμοί.

**ΔΙΔΑΓΜΑ:** ανυποχώρητη μάχη με οποιοδήποτε τίμημα, για τη διαφύλαξη των ιδανικών και των αξιών της ζωής. Ακόμα και μπροστά στην πρόκληση της προδοσίας, οι άνθρωποι που έχουν ταχθεί σε ένα ιδανικό παραμένουν πιστοί και αλύγιστοι έως το τέλος, όποιο κι αν είναι αυτό.